Ghana manpanin, Nana Addo Dankwa Akufo-Addo de nkyerɛkyerɛmu aba sɛ sɛ yɛhwɛ asukuufoɔ a wɔtwerɛɛ afe 2022 mu ntoasoɔ sukuu sɔhwɛ a ɛtwa toɔ a wɔtwa no tia ka no WASSCE no na yɛde toto mfeɛ nnwɔtwe a atwam deɛ no ho a, 2022 mu foɔ na ayɛ adeɛ pa ara. Ↄmanpanin Akufo-Addo kyerɛ sɛ mfeɛ nsia nie na wɔde ntoasoɔ sukuu a mmɔfra kɔ no kwa a wɔntua biribiara a wɔfrɛ no Free SHS ho nhyehyɛeɛ guu akwan mu, a ama mmɔfra a wɔwɔ Ghana ɔpepe 1.7 akwanya ama wɔakɔ ntoasoɔ sukuu. Ↄdaa no adi sɛ, saa nnipa dodoɔ a ɔpepe 1.7 a wɔafa wɔn wɔ aban yi pɛn soɔ no yɛ deɛ ɛdi kan koraa wɔ Ghana abakɔsɛm mu, na ɔbɛtumi de ne nsa asi ne bo a ɔnsuro ho aka sɛ n’ani agye saa nhyehyɛeɛ yi ne ɛso nsunsuansoɔ ho yie wɔ baabi a abɛduru yi.
Ↄmampanin no de n’anodisɛm reto dwa wɔ Opoku Ware Ntoasoɔ Sukuu afedida a ɛtɔ 70 wɔ Ↄpɛnimma 3, 2022 mu no, ɔkaa sɛ afe yi mu asuafoɔ no ne ekuo a ɛtɔ so mmiɛnsa wɔ ne pɛn so sɔhwɛ no mu, na afe yi sɔhwɛ no so nsunsuansoɔ kyerɛ sɛ, asuafoɔ no mu 60.39% na wɔnyaa A1-C6 wɔ Borɔfo Adesua mu. Ↄkyerɛ sɛ, sɛ yɛhwɛ afe 2016 mu a mmɔfra yi mu 51.6% na wɔnyaa A1-C6 wɔ Borɔfo Adesua mu.
Ↄde too dwa sɛ, wɔ Abɔdeɛ mu Nyansapɛ Adesua mu no, wɔn mu 62.45% na wɔnyaa A1-C6 wɔ afe 2022 mu, nanso afe 2016 mu no, 43.35% na wɔnyaa A1-C6. Ↄkaa sɛ sɛ yɛhwɛ Abɔdeɛ mu Nyansapɛ Adesua so nsunsuansoɔ wɔ 2021 mu a na ɛyɛ 65.70% no a, afe yi deɛ a ɛyɛ 62.45% no te sanee n’akyi kakraa bi a ɛmmoro so biara.
Ↄmampanin Akufo-Addo de kaa ho sɛ, asuafoɔ no mu 61.39% na wɔnyaa A1-C6 wɔ Nkonta Adesua mu, ɛnna 33.12% nyaa A1-C6 wɔ 2016 mu; ɛnna 71.51% nyaa A1-C6 wɔ Nneɛma a ɛkɔ so wɔ Asetena mu Adesua ho, na sɛ yɛdetoto 2016 deɛ no ho a 54.55% na wɔnyaa A1-C6.
Ↄkaa sɛ mma yɛmma yɛn werɛ mfiri sɛ 2021 mu asuafoɔ kuo no a wɔn sɔhwɛ no so nsunsuansoɔ sɔ ani no na wɔde wɔn hyɛɛ dɔboro traake nhyehyɛeɛ no ase a amansan bɔɔ wɔn akyi bɔeɛ bɔeɛ berɛ a na wɔrehyɛ saa hyehyɛeɛ no ase no.
Ↄmampanin no toaa so sɛ, afe 2022 sɔhwɛ no so nsunsuansoɔ yɛ deɛ ɛsɔ ani yie wɔ mfeɛ 8 a atwam no mu. Ne saa nti, ɔkyerɛ sɛ Free SHS yi yɛ nhyehyɛeɛ a ɛyɛ pa ara, a akyinnyegye biara nni ho. Ↄkyerɛ mu a, ɛreyɛ adwuma, na ɛreyɛ adwuma yie.
Ↄmampanin nkasaeɛ mu wɔ adwabɔ no a na Asantehene Otumfoɔ Osei Tutu II, ne Ↄtitenani ma Asanteman mu agyinatifoɔ, Nana Otuo Serebuo II wɔ aseɛ bi no mu no, ɔkaa sɛ, aman a wɔanya wɔn ho anaa wɔatu mpɔn abakɔsɛm ne wɔn suahunu da no adi akyerɛ wiase nyinaa sɛ ɔkwan pa a wobɛfa so ama akwannya aba ɔman no mu, na ɛnam so adi agyinamu ama ɔman no daakye ne sɛ wobɛhyɛ mmabunu no ma na woaboa wɔn wɔ adesua ne adwumasua mu.
Ↄkaa wie ɛsiane sɛ, nnipa a wɔwɔ Ghanaman mu, ne me ne wo, ne titire ne mmabunu no na wɔbɛsi Ghana. Ↄkyerɛɛ sɛ sɛ adesua nni mu a, yɛntumi mfiri ɔman a wɔda so wɔ mpuntuo mu nkɔ ɔman a wɔatu mpɔn.
Saa asɛm yi nti na Ↄmampanin Akufo-Addo kaa sɛ, ahokyerɛ bebrebe no nyinaa akyiri no, aban no de sika ne nneɛma pii ahyɛ Free SHS nhyehyɛeɛ no mu. Afe 2022 sikasɛm nhyehyɛeɛ no mu no na sika a wɔde rebɔ Free SHS ho bra no yɛ ɔpepepe GHC 2.3, nanso wɔ ne 28.6% aka ho a seesei ɛyɛ ɔpepepe 2.96.
Sɛdeɛ Ↄmampanin no yɛɛ no Akuafoɔ afedida no ase srɛɛ ɔmanfoɔ sɛ wɔntaa nhyehyɛeɛ a aban asusu no akyi sɛdeɛ ɛbɛyɛ a ɔman no sikasɛm bɛyɛ yi, na ɛde mpuntuo aba, na abɔ ahiafoɔ ho ban no, saa ara na ɔyɛɛ no saa afedida yi   nso ase.
Ↄde kaa ho sɛ, ɔwɔ anidasoɔ pa ara sɛ 2023 sikasɛm nhyehyɛeɛ no bɛboa asɔ ahokyerɛ a yɛrekɔ mu no ano.
